De varmere himmelstrøg kalder, så den nordjyske fodboldklub Hobro IK drager ti dage på træningslejr i Malaga i Spanien, så de er klar til sæsonstart. Spillertruppen skal afsted 15. februar, hvor de blandt andet skal spille to træningskampe under ledelse af chreftræner Thomas Thomasberg. Holdet skal 16. februar møde det ukrainske storhold Dynamo Kiev, som deltog i gruppespillet i Champions League i efteråret. Herefter skal spillerne 21. februar spille mod kinesiske Beijing Guoan, der sluttede på en femteplads i den seneste kinesiske Super League. Hobro IK’s cheftræner, Thomas Thomasberg, ser frem til træningslejren, hvor han også regner med at lære spillerne lidt bedre at kende. - Målet med træningslejren er selvfølgelig at gøre os klar til turneringsstart. Det er jo også alletiders mulighed for at ryste en trup sammen. Jeg er selv ny, så det er en fin måde at lære hinanden bedre at kende og snakke om lidt andre ting, end man gør til hverdag. Det er en god finale på vores otte ugers optakt frem mod turneringsstart, siger cheftræneren. Sportschef i Hobro IK, Jens Hammer Sørensen, er glad for, at holdet har valgt at tage afsted igen i år som led i forberedelserne frem mod sæsonstart. - Vi prioriterer en træningslejr meget højt. Et stærkt fællesskab er en vigtig del af Hobro IK’s DNA, og en træningslejr er i den grad med til at styrke fællesskabet. Derudover giver det selvfølgelig Thomas Thomasberg bedre muligheder for at lave noget taktisk træning, siger sportschef Jens Hammer Sørensen. Træningslejren betyder, at kampen, der skulle spilles på DS Arena mod Skive IK 25. februar, nu bliver rykket, da Hobro IK først er hjemme fra Spanien 24. februar. Kampen flyttes i stedet til 27. februar og er den sidste inden sæsonens første kamp mod FC Helsingør 5. marts.

Opsummering:
I ti dage skal Hobro IK på træningslejr i den spanske kystby Malaga. Det foregår som et led i forberedelserne frem mod sæsonstart.